Livsglæde. Det er det, det handler om, når plejehjemmet Bernadottegården i Hadsund tager på udflugt. Mandag gik turen til Øster Hurup, hvor den stod på hygge - og musik og sang, som blev leveret af en rigtig dansktopstjerne. Udflugten er en fast årlig tradition, og den er et af årets absolutte højdepunkter for de ældre. For 11. år i træk stod Richard Ragnvald for underholdningen, og forinden var der disket op med en lækker menu til plejehjemsbeboerne. - Man er glad og taknemmelig for, at andre tænker på en, når man bliver gammel, for det er jo ikke en selvfølge. Vi har været heldige, at vi har fået det her tilbud, og det er alle tiders, siger Ernie Møller Sørensen, beboer på Bernadottegården i Hadsund. Arrangementet foregår over flere dage, hvor 160 ældre fra Hadsund deltager i festlighederne.
Beboerne på plejehjemmet Bernadottegården i Hadsund var mandag på udflugt til Øster Hurup, hvor de blev underholdt af en ægte dansktopstjerne.